作者：高观国
词牌/韵律：解连环

paragraphs: 浪摇新绿。
漫芳洲翠渚，雨痕初足。
荡霁色、流入横塘，看风外漪漪，皱纹如縠。
藻荇萦回，似留恋、鸳飞鸥浴。
爱娇云蘸色，媚日挼蓝，远迷心目。
仙源漾舟岸曲。
照芳容几树，香浮红玉。
记那回、西洛桥边，裙翠传情，玉纤轻掬。
三十六陂，锦鳞渺、芳音难续。
隔垂阳，故人望断，浸愁万斛。